Document ID: 31997D0198

KOMMISSIONENS BESLUTNING af 25. marts 1997 om dyresundhedsmæssige betingelser og udstedelse af sundhedscertifikat ved indførsel af forarbejdet animalsk protein fra visse tredjelande, der anvender alternative varmebehandlingssystemer, og om ændring af beslutning 94/344/EF (EØS-relevant tekst) (97/198/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets direktiv 92/118/EØF af 17. december 1992 om dyresundhedsmæssige og sundhedsmæssige betingelser for samhandel med og indførsel til Fællesskabet af produkter, der for så vidt angår disse betingelser ikke er underlagt specifikke fællesskabsbestemmelser, som omhandlet i bilag A, kapitel I, i direktiv 89/662/EØF, og for så vidt angår patogener, i direktiv 90/425/EØF (1), senest ændret ved Rådets direktiv 96/90/EF (2), særlig artikel 10, stk. 2, litra c), og stk. 3, litra a), og
ud fra følgende betragtninger:
I kapitel 6 i bilag I til direktiv 92/118/EØF er der fastsat krav gældende for indførsel af forarbejdet animalsk protein;
ved Kommissionens beslutning 94/278/EF (3), senest ændret ved beslutning 96/344/EF (4) er der fastsat en liste over tredjelande, hvorfra medlemsstaterne tillader indførsel af forarbejdet animalsk protein, som ikke er bestemt til konsum;
ved Kommissionens beslutning 94/344/EF (5) er der fastsat krav gældende for indførsel af forarbejdet animalsk protein, herunder produkter indeholdende sådant protein, til foderbrug;
anvendelsen af sidstnævnte beslutning er senest blevet udskudt ved Kommissionens beslutning 96/106/EF (6), fordi der ville være opstået problemer med hensyn til indførsel af forarbejdet animalsk protein, der var fremstillet ved anvendelse af alternative varmebehandlingssystemer;
på baggrund af de videnskabelige resultater, hvad angår inaktivering af BSE- og scrapieagenserne, er der i Kommissionens beslutning 96/449/EF (7) blevet fastsat regler for godkendelse af alternative varmebehandlingssystemer til forarbejdning af affald fra pattedyr i EF; disse regler bør også anvendes på forarbejdet pattedyrprotein, der indføres fra tredjelande;
der bør tillades indførsel af forarbejdet animalsk protein hidrørende fra højrisikostoffer, der er fremstillet ved anvendelse af alternative varmbehandlingssystemer,
der er bl.a. i beslutning 96/449/EF fastsat, at animalsk protein hidrørende fra affald af pattedyr skal opvarmes til en kernetemperatur på mindst 133 °C i mindst 20 minutter ved 3 bar med en partikelstørrelse inden forarbejdning på højst 5 cm; indførslen af forarbejdet animalsk protein bør derfor begrænses til animalsk protein hidrørende fra affald af andre arter end pattedyr;
Beslutning 94/344/EF bør ændres i overensstemmelse hermed;
de i denne beslutning fastsatte foranstaltninger er i overensstemmelse med udtalelse fra Den Stående Veterinærkomité -
VEDTAGET FØLGENDE BESLUTNING:
Artikel 1
1. Medlemsstaterne tillader indførsel af forarbejdet animalsk protein og produkter indeholdende sådant protein, der er bestemt til foderbrug, fra de tredjelande, der er nævnt i bilag A, hvis de er ledsaget af et sundhedscertifikat som fastsat i bilag B.
Første afsnit finder ikke anvendelse på:
- foder til selskabsdyr i hermetisk lukkede beholdere indeholdende forarbejdet animalsk protein og
- forarbejdet protein af andre arter end pattedyr hidrørende fra lavrisikostoffer og produkter indeholdende sådant protein.
2. Det i stk. 1 nævnte sundhedscertifikat skal bestå af et enkelt ark og være affattet på mindst et af de officielle sprog i den medlemsstat, der foretager kontrol ved indførsel.
Artikel 2
1. Forarbejdet animalsk protein som nævnt i artikel 1, stk. 1, skal være fremstillet efter følgende normer:
a) - proteinet opvarmes til en kernetemperatur på mindst 133 °C i mindst 20 minutter ved et tryk på 3 bar med en partikelstørrelse inden forarbejdning på højst 5 cm, eller
- der anvendes et system eller en kombination af systemer som beskrevet i bilaget til Kommissionens beslutning 92/562/EØF (8), hvis proteinet ikke stammer fra pattedyr, og det skal påvises, at der daglig udtages prøver af produktet i en periode på en måned i overensstemmelse med de mikrobiologiske normer, der er fastsat i kapitel III, punkt 1 og 2, i bilag til Rådets direktiv 90/667/EØF (9)
b) der registreres og opbevares oplysninger om de kritiske kontrolpunkter, således at ejeren af eller den, der driver virksomheden, eller disses repræsentanter og om nødvendigt den kompetente myndighed kan overvåge virksomhedens drift. De oplysninger, der skal registreres og kontrolleres, er partikelstørrelsen, den kritiske temperatur og, hvis det er relevant, den absolutte tid, trykprofilen, tilførselshastigheden for råstoffer og recirkuleringsraten for fedtstoffer.
2. Forarbejdet animalsk protein som nævnt i artikel 1, stk. 1, skal være fremstillet i en virksomhed, som er godkendt af den kompetente myndighed i en medlemsstat eller et tredjeland, der er nævnt i bilag A, jf. betingelserne i stk. 1.
Artikel 3
1. Tredjelande, der anvender certifikatet i bilag B, skal oplyse Kommissionen om:
a) veterinærtjenestens beføjelser til at kontrollere og godkende de virksomheder, der fremstiller forarbejdet animalsk protein
b) de fulgte godkendelsesprocedurer
c) listen over godkendte virksomheder.
2. Kommissionen foretager inspektion i de i bilag A nævnte tredjelande for at kontrollere anvendelsen af bestemmelserne i denne beslutning.
Artikel 4
I beslutning 94/344/EF foretages følgende ændringer:
a) I artikel 1, stk. 1, første afsnit, udgår »der hidrører fra højrisikostoffer« og følgende indsættes efter »tredjelande«. »der ikke er nævnt i bilag A til Kommissionens beslutning 97/198/EF«.
b) I artikel 1, stk. 1 andet afsnit, indsættes følgende efter »højrisikostoffer«: »og produkter som nævnt i stk. 2, første afsnit«.
c) I artikel 1, stk. 2, ændres »animalsk protein« til »protein af andre arter end pattedyr«.
d) I overskriften i bilag A udgår »der er fremstillet af højrisikostoffer«, og følgende indsættes efter »Fællesskab«: »fra visse tredjelande, der ikke er nævnt i bilag A til Kommissionens beslutning 97/198/EF«.
e) I bilag A, punkt IV, litra a), udgår »er fremstillet af højrisikostoffer«.
f) Sundhedscertifikatet i bilag B affattes som angivet i bilag C til nærværende beslutning.
Artikel 5
Denne beslutning anvendes fra den 1. april 1997.
Artikel 6
Denne beslutning er rettet til medlemsstaterne.
Udfærdiget i Bruxelles, den 25. marts 1997.

Labels: 17
5
0
3
6